УНИВЕРЗИТЕТ У НИШУ

ФИЛОЗОФСКИ ФАКУЛТЕТ

Наставно-научно веће

Колегијум Филозофског факултета Универзитета у Нишу, на седницама одржаним 20. октобра, 3. новембра и 17. новембра 2025. године, усвојио је предлог Одлуке о начину реализације наставе у јесењем семестру академске 2025/2026. године, који упућује Наставно-научном већу Факултета на даље разматрање и одлучивање.

**НАЧИН РЕАЛИЗАЦИЈЕ НАСТАВЕ НА ФИЛОЗОФСКОМ ФАКУЛТЕТУ УНИВЕРЗИТЕТА У НИШУ У ЈЕСЕЊЕМ СЕМЕСТРУ**

**АКАДЕМСКЕ 2025/2026. ГОДИНЕ**

Јесењи семестар академске 2025/26. године почиње 3. новембра 2025. године укључујући и радне суботе.

У периоду од 3. до 6. новембра биће организован ванредни испитни рок Октобар 3.

**За студенте прве године основних академских студија** активности у првом семестру почињу доделом индекса, која ће се одвијати према посебно утврђеном распореду 25. октобра 2025. године. Приликом доделе индекса, поред управника и секретара, биће присутни и остали наставници и сарадници са департмана. Том приликом студентима прве године биће представљен студијски програм – његова структура, а нарочито структура прве године студија и услови студирања. Студенти ће бити упућени у коришћење факултетског имејл налога и е-индекса, у начин реализације наставе и коришћење факултетске библиотеке.

Студентима ће бити најављене онлајн сесије за представљање изборних предмета, које ће се реализовати 27, 28, 29, 30. и 31. октобра 2025. године, према распореду који ће бити званично објављен. Распоред представљања изборних предмета израђују управници и секретари департмана за сваки студијски програм. Чекирање изборних предмета преко е-индекса биће омогућено од 3. новембра, а крајњи рок за изјашњавање студената о изборним предметима је 7. новембар.

У првој недељи наставе за студенте прве године реализоваће се само часови предавања из обавезних предмета због одржавања испитног рока Октобар 3. Од друге недеље, односно од 10. новембра 2025. године, предавања и вежбе из обавезних и изборних предмета реализоваће се према редовном распореду часова.

**За студенте друге, треће и четврте године основних академских студија,** настава обавезних предмета реализоваће се почев од 10. новембра 2025. године. Управници и секретари департмана доставиће силабусе изборних предмета студентима уз назнаку да је рок за изјашњавање и одабир изборних предмета преко е-индекса до 22. новембра 2025. године, а настава изборних предмета реализоваће се почев од 24. новембра 2025. године.

Предавања и вежбе за све студенте основних академских студија одржаваће се у учионицама и амфитеатрима Факултета, према распореду часова. Материјали и задаци за рад према процени наставника биће студентима достављани преко апликације *Google Classroom* или на други начин који наставник одабаре. Сви наставници који то желе за свој предмет на почетку семестра могу да креирају Гугл учионицу и у њу позову све студенте који слушају предмет у том семестру. Линк и код за Гугл учионицу наставник доставља управнику департмана, а управници департмана листу линкова по предметима и студијским програмима достављају продекану за наставу.

**За студенте мастер академских и докторских академских студија,** настава ће бити организована уживо почевиши од 24. новембра 2025. године за обавезне предмете, а од 1. децембра и за изборне предмете. Часови активне наставе ће бити реализовани у виду блок наставе, редовне наставе или консултативне наставе. Према могућностима, већина часова обавезних предмета на овим нивоима студија може бити организована у виду блок наставе од 4 или 6 часова. Настава изборних предмета за више од 5 студената реализоваће се у форми редовне наставе у групи, док ће настава на предметима на које се пријавило мање од 5 студената бити организована консултативно у кабинетима, према договору који ће предметни наставници на почетку семестра остварити са студентима на својим предметима. У реализацији наставе неопходно је обезбедити максималну флексибилност за студенте који имају статус студирања уз рад, односно предметни наставници ће, у складу са техничким могућностима, обезбедити студентима праћење наставе на даљину док се часови одвијају у учионици са студентима који су физички присутни и то по редовном распореду часова.

Предметни наставник о договореном начину реализације наставе са студентима мастер и докторских академских студија обавештава управнике својих департмана и доставља линкове за учионице путем којих ће студентима прослеђивати неопходне материјале за рад. Управници департмана преглед начина реализације наставе на програмима мастер и докторских студија достављају продекану за наставу. Реализација наставе започеће по обављеном упису студената ових нивоа студија.

Консултације са студентима одвијаће се на Факултету, у оквиру заказаних термина за консултације. Поред тога, по потреби и у складу са могућностима, за консултације се може користити комуникација електронском поштом, као и преко апликација које омогућавају комуникацију у реалном времену (*Google Meet*). Наставници и сарадници ће ажурно одговарати на поруке студената (најмање једном недељно у термину консултација, а по потреби и чешће).

Списак студената уписаних на сваки предмет доступан је наставницима у оквиру Наставничког портала, заједно са њиховим факултетским имејл адресама. Важно је имати у виду да ће ажурирање спискова студената на предметима у овој школској години трајати све до окончања уписа у наредне године студија.

Упис студената на мастер и докторске академске студије завршиће се до 20. новембра 2025. (први уписни рок), односно до 11. децембра 2025. године.

Декан

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Владимир Ж. Јовановић